ועדת הפנים ואיכות הסביבה, כנסת 17, פרוטוקול מספר 13, 2006-06-13 12:15

גאלב מג'אדלה: אני פותח את הישיבה.

גאלב מג'אדלה: אנחנו מקיימים דיון של חצי שעה, תכליתי, באופן היעיל ביותר.

גאלב מג'אדלה: חבר הכנסת זכור יציג את העניין, ונשמע תושב או שניים, ואחר כך נשמע על פתרון.

עבאס זכור: אני מודה ליושב-ראש הוועדה שהזמין אותנו, יזם ונתן את העזרה שלו לקיים את הישיבה הזאת.

עבאס זכור: אני מברך כל חברי הכנסת שנמצאים כאן, וגם את נציג חברת "עמידר" ואת נציגי מינהל מקרקעי ישראל, ונציגי עכו.

עבאס זכור: אני רוצה לציין שרוב הבתים בעכו העתיקה הם בשכירות בדמי מפתח.

עבאס זכור: הנושא לא אישי, זו לא רק הבעיה של משפחת שאהין, עלי שאהין.

עבאס זכור: נמצאים כאן נציגי כמה משפחות שנפגעות מהמדיניות של "עמידר" והחברה לפיקוח עכו והמינהל, ויגידו איך מתעסקים ומתנהגים עם התושבים בדירות שלהם בדמי מפתח.

עבאס זכור: אביא כמה מקרים קשים מאוד: אדם חלה במחלת לב קשה מאוד, בבית שלו יש 60-70 מדרגות, אחרי האירוע הקשה שלו הוא עבר לבית אביו, שגם הוא בדמי מפתח.

עבאס זכור: ההורים עברו לבית שלו בדמי מפתח.

עבאס זכור: שניהם דיירים מוגנים.

עבאס זכור: לשניהם הגיע צו פינוי שהם פלשו.

עבאס זכור: זה אדם שגר בבית של אבא שלו, בית מוגן, וגם אבא שלו עבר לבית שלו.

עבאס זכור: לשניהם הגיע צו שהם פולשים וחייבים לצאת מהבית.

עבאס זכור: נמצאת אתנו גם משפחת טיז'ן, והבית שייך לחברה לפיתוח עכו.

עבאס זכור: הם גרים בבית לפחות ארבעים שנה והיום יש צו פינוי בלי פיצוי, שיצא לרחוב ולא אכפת איפה הוא יגור ואיפה הוא יהיה.

עבאס זכור: אני רוצה לציין שרוב האוכלוסייה הערבית בעכו, בעיר העתיקה, שגרים בה לפחות 7,000 תושבים, רובם חיים במצב סוציו-אקונומי קשה מאוד, ואין להם אפשרות להתמודד עם החיים.

עבאס זכור: רוב המשפחות מקבלות הבטחת הכנסה, רוב המשפחות מובטלות.

עבאס זכור: אנחנו מבקשים שתהיה מדיניות קלה יותר וגמישה יותר מצד "עמידר" והחברה לפיתוח עכו.

עבאס זכור: אני מברך את חבר הכנסת אזולאי, תושב עכו, והוא יודע על כל המקרים.

יורם מרציאנו: שני חברי כנסת מעכו, כמעט השתלטתם על הכנסת.

עבאס זכור: גם מלוד יש הרבה חברים.

יורם מרציאנו: הסבים שלי מעכו, אז יש לי חלק.

עבאס זכור: אני מבקש לשמוע מהדיירים על הקשיים שעוברים עליהם.

עבאס זכור: יש כאן גם חברים במועצת עכו – סמיר בטאח, אדהם ג'מל ועו"ד איאד חג'וג' – שתמיד מייצגים את התושבים בכל הבעיות שלהם.

עבאס זכור: אני מבקש שנשמע מהדיירים מה הבעיות.

גאלב מג'אדלה: למען הסדר הטוב, הגיע מכתב של ראש העיר: "עיריית עכו מברכת על כל ניסיון למצוא פתרון הולם וראוי לכל מפונה או משפחתו מקרב תושביה, הן באמצעות מציאת דיור חלופי, פיצוי כספי מוסכם או חידוש חוזה, כך שלא ייוותר תושב העיר ללא קורת גג".

גאלב מג'אדלה: תודה רבה על המכתב של ראש העיר, שניתן על-ידי סגן ראש העיר, כך הבנתי.

קריאה: הוא היה סגן ראש עיר, היום הוא חבר מועצה.

יורם מרציאנו: הוא לא מצא לנכון לבוא לכאן?

יורם מרציאנו: הוועדה לא מספיק חשובה?

יורם מרציאנו: אפשר למחות על אי-הגעתו לכאן.

יורם מרציאנו: כך הוא מתייחס לנושאים החשובים בעכו.

יורם מרציאנו: אם היינו ערב בחירות הוא היה פה.

גאלב מג'אדלה: זאת הפעם השנייה שראש העיר לא מגיע לוועדה, ושולח את סגנו.

סמיר בטאח: אין סגן.

סמיר בטאח: אנחנו חברי מעוצה.

גאלב מג'אדלה: בפעם הקודמת היה סגן.

גאלב מג'אדלה: הפעם הזאת אפילו לא סגן ולא ממלא מקום.

גאלב מג'אדלה: לא יודע אם חברי המועצה באו על דעתו.

יורם מרציאנו: הם אופוזיציה שלו.

קריאה: אנחנו באנו לגבות את התושבים.

גאלב מג'אדלה: נשמע את אדהם ג'מל וסמיר בטאח, דברו בקצרה, אחר כך נשמע תשובה ממנכ"ל המינהל ונסכם את הדברים.

סמיר בטאח: אני חבר מועצת העיר.

סמיר בטאח: יש בעיה מסוימת, ובשום עיר בארץ אין בעיה כזאת כמו בעכו העתיקה.

סמיר בטאח: בעכו העתיקה יש קודם כול החברה לפיתוח עכו העתיקה, שיש לה נכסים; יש "עמידר", שיש לה נכסים; יש הווקף המוסלמי, שיש לו נכסים; יש הווקף הנוצרי, שיש לו נכסים; יש עתיקות, יש הכול.

סמיר בטאח: הרבה אנשים ממי שיושבים פה היו מתבלבלים ולא יודעים למי לפנות ואיך לפנות, כי כל משרד זורק את התושב למשרד אחר.

סמיר בטאח: לגבי הבעיה של שלוש המשפחות או ארבע המשפחות – צריך לבדוק קודם כול את התהליך, מה עשו לפני שהן קיבלו צו פינוי.

סמיר בטאח: זה יהיה דבר מאוד מכוער, אם נשלח את המשפחות האלה ללא קורת גג, ונזרוק אותן לרחוב – החברה, או "עמידר" או הרשות צריכים להגיע לפתרון: או לתת דירה חילופית לאנשים או לפצות אותם.

סמיר בטאח: יש תושבים שגרים בדירה 40-50 שנה.

סמיר בטאח: פתאום צו פינוי, החוצה.

דוד אזולאי: מי הוציא את צו הפינוי?

סמיר בטאח: אנחנו לא יודעים.

יעקב אפרתי: בית משפט.

סמיר בטאח: אנחנו יודעים שבית משפט, אבל מי הגיש.

דוד אזולאי: מי מהחברות: "עמידר", החברה לפיתוח עכו העתיקה, המינהל?

יעקב אפרתי: או "עמידר" או המינהל, זה אותו דבר.

יעקב אפרתי: תלוי על איזה מקרה שואלים.

יעקב אפרתי: הוזמנו למקרה פרטני מאוד, ומתקילים אותנו במקרים שאיננו מכירים.

יעקב אפרתי: אם אפשר לדבר באופן כללי, אז בשמחה רבה.

דוד אזולאי: אני לא יודע.

דוד אזולאי: אם מדברים על משפחת שאהין, ואני מבין שאתם מוכנים לדבר עליה, בסדר.

אברהים צרצור: היא מייצגת.

יעקב אפרתי: היא לא מייצגת, אני לא חושב.

סמיר בטאח: יש עוד שתי משפחות שקיבלו צו פינוי.

דוד אזולאי: נציג החברה לפיתוח עכו העתיקה הוזמן?

דוד אזולאי: כן.

יעקב אפרתי: בסדר, הוא מנהל נכסים שלנו.

עבאס זכור: למה הוא לא הגיע לפה?

עבאס זכור: הוא יודע טוב מה הבעיות.

עבאס זכור: גם מנהל "עמידר" בעכו, למה הוא לא הגיע?

אליעזר טולדנו: אני יושב בחיפה ואחראי גם על עכו.

עבאס זכור: כל כמה זמן אתה מגיע לעכו?

אליעזר טולדנו: כל שבוע.

עבאס זכור: הבנתי שיש מנהל "עמידר" בעכו.

דוד אזולאי: מה זה משנה?

דוד אזולאי: אם הוא מכיר, מה זה שייך?

גאלב מג'אדלה: חבר הכנסת זכור, אותי לא מעניין מי ייתן התשובה.

גאלב מג'אדלה: מנכ"ל המינהל נמצא כאן בכבודו ובעצמו.

גאלב מג'אדלה: בכל הכבוד לעכו ולחיפה, בשבילי מנכ"ל המינהל הוא כתובת מספר אחת.

גאלב מג'אדלה: ביקשתם דיון במשפחת שאהין.

גאלב מג'אדלה: אני לא רגיל לעשות את זה.

גאלב מג'אדלה: אני לא דן אפילו בהצעות חוק לא ראויות.

גאלב מג'אדלה: הייתי טוראי שנה, עברנו את זה.

גאלב מג'אדלה: אני לא מסכים לדון בנושא של משפחה אחת.

גאלב מג'אדלה: במקרה כזה אני קובע פגישה עם מנכ"ל המינהל, עם נציגו בצפון, ואנחנו יושבים עם עבאס זכור ועם המשפחה, ומנסים לפתור בעיה נקודתית, באופן אישי, ומוחל על כבודי.

עבאס זכור: המשפחה היא דוגמה.

גאלב מג'אדלה: נעניתי, אז בוא נתמקד במשפחת שאהין.

גאלב מג'אדלה: בעכו יש בעיות, משכונת ברבור ועד לרכבת שרוצים לפנות אותה ולהעביר מסילה אצל משפחת חמוד.

גאלב מג'אדלה: בואו נתמקד במשפחת שאהין.

גאלב מג'אדלה: אני רוצה תשובה: איך יוצאים מכאן עם פתרון למשפחה הזאת.

אדהם ג'מל: נכון שמדבור במשפחת שאהין ובכמה משפחות, אבל בקשות לצווי פינוי יש עשרות.

אדהם ג'מל: חבר הכנסת עבאס זכור העלה את הנושא.

אדהם ג'מל: אנחנו נגד המדיניות.

אדהם ג'מל: פעם "עמידר" והחברה לפיתוח עכו העתיקה היו חושבות אלף פעמים לפני הגשת בקשה לפינוי.

אדהם ג'מל: עכשיו זה בקלי קלות, מגישים בקשות לפינוי, אפילו בגלל מגורים בדמי שכירות של 300-400 ש"ח.

אדהם ג'מל: לא ייתכן שאנשים במצב סוציו-אקונומי כל כך קשה, רוצים להוציא אותם לרחוב ואחר כך להשאיר אותם בלי קורת גם.

גאלב מג'אדלה: כי הם פיגרו בתשלום של 300 ש"ח?

אדהם ג'מאל: כן, אתן לך דוגמאות.

אדהם ג'מאל: עשיתי שיעורי בית.

אדהם ג'מאל: יש בקשה לבית משפט.

יעקב אפרתי: אני מציע שתביאו את הדוגמאות מראש.

אדהם ג'מאל: מה עשו ב"עמידר", כדי לחדד את המדיניות שלהם?

אדהם ג'מאל: הם יודעים שעל-פי החוק אסור להם להגיש תביעה על פינוי על חוב של שיפוצים של 40,000 ש"ח – אסור, לפי החוק.

אדהם ג'מאל: אז הם הכניסו את החוב שלהם בדמי השכירות, שזה 280 ש"ח.

אדהם ג'מאל: הגישו בקשה לתביעה כספית על סך 40,000 ש"ח וסילוק יד על פיגור בתשלום דמי שכירות, כי החוב של 280 ש"ח הוא לכל השנה.

אדהם ג'מאל: הוא משלם 24 ש"ח בחודש.

אדהם ג'מאל: השופט ראה שהאדם פיגר ב-12 חודשים, וחשב שהוא חייב כמה אלפי שקלים.

אדהם ג'מאל: זה בסך הכול 280 ש"ח.

אדהם ג'מאל: עדיין לא היה דיון.

אדהם ג'מאל: כשיהיה דיון עורך הדין יטפל בזה, ואני בטוח שבית המשפט לא ייתן סילוק יד בגלל 280 ש"ח.

אדהם ג'מאל: אבל אנחנו מדברים על המדיניות.

אדהם ג'מאל: אין לנו נציג דיירים בוועדת החריגים ובוועדה שיושבת ב"עמידר".

אדהם ג'מאל: אם שולחים אזהרה לתושב כלשהו, שעומדים לפנות אותו ויבוא לעשות הסדר – רוב האנשים בעכו, 40%-50%, המבוגרים והזקנים, לא יודעים לקרוא לכתוב, מי יסביר להם מה הבעיה, אם אין נציג דיירים?

עבאס זכור: ב"עמידר" אין שום פקיד מעכו.

גאלב מג'אדלה: קודם כול, צריך להיות נציג לתושבים בכל מקום.

גאלב מג'אדלה: נציג זה לטובת המוסד, עוד לפני התושבים, שלא יקרו דברים שאחר כך המוסד יצטער עליהם וישלם עליהם ביוקר.

גאלב מג'אדלה: אבל גם נבחרי הציבור בעכו, צריך להסביר לתושבים,

יעקב אפרתי: נציגי תושבים זה תמיד נציגי עירייה, שתדעו.

יעקב אפרתי: זה נציגי עירייה.

יעקב אפרתי: אי-אפשר להגיע לכל אחד.

גאלב מג'אדלה: אפרתי, מה אנחנו עושים?

יעקב אפרתי: אני מבקש שעל המקרה הפרטני ידבר מנהל המרחב.

יעקב אפרתי: הפרטים שונים ממה שהוצג פה.

אליעזר טולדנו: אני מנהל המרחב של "עמידר" ועובד ברשות הפיתוח, מטפל בנכסים שבבעלות המינהל, כולל עכו העתיקה.

אליעזר טולדנו: יש מצב זמני, המנהל שם קודם ומיניתי את סגני כמנהל הסניף.

אליעזר טולדנו: אבל זה לא גורע משום דבר.

אליעזר טולדנו: עובדתית לגבי משפחת שאהין: ראשית, עיכבנו את הפינוי עקב הפנייה.

אליעזר טולדנו: היא עדיין לא פונתה.

אליעזר טולדנו: לא במקרה.

גאלב מג'אדלה: תודה.

גאלב מג'אדלה: אני גם יודע לנזוף וגם יכול להגיד תודה.

אליעזר טולדנו: שנית, לפי הנתונים שבידינו לגברת שאהין יש דירה בכפר מכר, כך לפי הנתונים שלנו.

אליעזר טולדנו: כתוב לי מכר, לא מכר-ג'דידה.

אליעזר טולדנו: רכשה דירה בסיוע המדינה.

אליעזר טולדנו: יש לה דירה, שתהיה בריאה.

אליעזר טולדנו: שלישית, לא זרקנו ולא נזרוק את גברת שאהין לרחוב כשאין לה דירה.

אליעזר טולדנו: אם אני חותם על פינוי, חלילה, זה אחד בשנה.

אליעזר טולדנו: ותבדקו חמש שנים אחורה אם פיניתי יותר משניים.

אליעזר טולדנו: יש תביעות משפטיות נגד עשרות, יש חובות במיליונים, יש תיקונים שהמדינה מבצעת.

אליעזר טולדנו: יש לדיירים חובות.

אליעזר טולדנו: בסוף אנחנו גם עובדים לפי פסיקה של שופט.

אליעזר טולדנו: רק לפי פסק דין של שופט.

גאלב מג'אדלה: ואם לא נגיע לשופט, לא יותר טוב?

אליעזר טולדנו: יותר טוב, ועושים עשרות הסדרים, מאות הסדרים.

אליעזר טולדנו: מביאים מקרים לוועדת חריגים, ועוד לא היתה פעם אחת שהבאנו תיק והוועדה זרקה אותנו.

אליעזר טולדנו: אני לא חושב שהתמונה הכללית שמנסים לצייר פה מדויקת.

אליעזר טולדנו: אני גם אמון על הביצוע.

אליעזר טולדנו: אני רגיש מאוד לתושבים, אכפת לי מהם מאוד.

אליעזר טולדנו: בסופו של דבר, אחרי שלוש שנים של דיון משפטי, השופט קובע שצריך לפנות.

אליעזר טולדנו: הם מערערים ואנחנו ממתינים.

אליעזר טולדנו: ואז שופטת שנייה קובעת שצריך לפנות.

אליעזר טולדנו: כאן אם לא אפנה, אני כבר עובר עבירה כלפי המנכ"ל שלי.

גאלב מג'אדלה: לא כלפי המנכ"ל, כלפי המוסד.

יעקב אפרתי: כלפי בית משפט.

גאלב מג'אדלה: נכון, וגם צריך לכבד פסיקה.

אליעזר טולדנו: חמש שנים יש פסיקות וקביעות, ואנחנו עושים הסדרים.

אליעזר טולדנו: שניים פונו בחמש שנים.

אליעזר טולדנו: לגבי משפחת שאהין, בימים האחרונים עלה נושא חדש, הבן עלי.

אליעזר טולדנו: הוא נמצא כאן.

אליעזר טולדנו: זה עלה רק לאחרונה.

אליעזר טולדנו: לפי הרישום אצלנו, בתעודת הזהות מופיע שהוא נמצא עם האבא.

אליעזר טולדנו: כך גם במרשם האוכלוסין.

אליעזר טולדנו: גם האבא גר בעכו העתיקה, הם גרושים.

אליעזר טולדנו: זה דבר חדש שעלה, בלי לשאול אותי ובלי להגיד לי, וכבר אנחנו מכינים תיק לוועדה במינהל לגבי הזכויות שלו.

אליעזר טולדנו: זה עלה רק בימים האחרונים.

אליעזר טולדנו: זה יבוא מהר מאוד, כי מנהל המחוז יושב פה, וזה יגיע אליו לדיון.

אליעזר טולדנו: אבל לגברת אין זכויות – לא משפטיות, לא קנייניות, לא עקרוניות ולא כלום.

עבאס זכור: מדברים על הזכויות של עלי, לא של אמא שלו.

אליעזר טולדנו: זה מלפני יומיים.

עבאס זכור: הוא נולד בבית, אין לו דירה.

עבאס זכור: גם אם אבא שלו גרוש, זה לא אומר שיש שינוי כתובת.

אליעזר טולדנו: האדון שיפץ את הבית ללא אישורנו, לא אמרנו לו כלום.

אליעזר טולדנו: בוא תראה תמונות.

אליעזר טולדנו: את העניין הזה הוא העלה עכשיו.

אליעזר טולדנו: יהיה תיק, תהיה ועדה, יטפלו.

אליעזר טולדנו: דבר נוסף: האם, גב' שאהין היא לא הדיירת המוגנת בחוזה מולנו.

אליעזר טולדנו: מי שבחוזה מולנו היא אחותה, שנפטרה, והיא המשיכה לגור שם עם הבן.

אליעזר טולדנו: לפי חוק הגנת הדייר אין לה זכויות, ואם יש לה זכויות, אפשר גם להשית את חובות הנפטרת עליה.

אליעזר טולדנו: יש חובות של 140,000 ש"ח, היא תקבל את החובות עליה ותשלם?

אליעזר טולדנו: זה מחייב בירור מעמיק.

אליעזר טולדנו: שלוש שנים ניהל את התיק עורך דין מטעמנו, ובסוף לא פינינו אותה.

אליעזר טולדנו: כשפנית למנכ"ל הוא שאל אותי על כך, ואמרתי לו: לא פינינו כבר שנים בעכו, נעצור את זה.

גאלב מג'אדלה: תודה רבה.

סעיד אגא: יש פסק דין שלא יישמו אותו.

סעיד אגא: יש לי חנות בעיר העתיקה, שנשרפה ב-1988.

סעיד אגא: תבעו אותי על שכר דירה, ולא שיפצו את העסק, והוציאו צו פינוי נגדי.

סעיד אגא: הלכתי לבית המשפט.

סעיד אגא: יש פסק דין שאומר שאני צריך לשלם 10,000 ש"ח חוב – לפי פסק דין.

סעיד אגא: עד היום לא מימשו את פסק הדין, יש כסף שהעבירו משכר דירה להוצאות משפטיות, אף-על-פי שבפסק דין אין הוצאות משפטיות.

סעיד אגא: שלחתי את זה למנכ"לית, שלחתי לדוברת, ישבתי אתו.

סעיד אגא: סתם, הם רק מטרידים ושולחים.

סעיד אגא: אני דייר מוגן.

סעיד אגא: הם צריכים לשפץ את העסק.

סעיד אגא: הם לא שיפצו אותו ולקחו ממני 10,000 ש"ח.

סעיד אגא: הם לקחו מהחלב, כמו שאומרים.

מונא זידאן: יש נגדנו צו פינוי מהדירה של אמא.

מונא זידאן: זו אותה סוגיה כמו סוגיית משפחת שאהין, צו פינוי.

דוד אזולאי: זה שייך לדירה של משפחת שאהין?

קריאה: לא, זה סיפור אחר.

גאלב מג'אדלה: תן לה לדבר שתי דקות.

מונא זידאן: יש צו פינוי נגדנו.

מונא זידאן: אנחנו מתגוררים שם כבר 40 שנה, החברה לפיתוח עכו השתמשה בעילה כלשהי, אמרה שיש דירה על שם אמא שלי, דירה נוספת כביכול, שאחי גר שם.

מונא זידאן: היא רכשה את הדירה ורשמה אותה על שמה.

מונא זידאן: זאת היתה טעות, והיא הטעתה אותנו.

מונא זידאן: החברה לפיתוח עכו השתמשה בעילה שיש לה דירה נוספת, וטענה שלא מגיעות לה זכויות דייר.

מונא זידאן: יצא צו פינוי מהדירה.

בוסינה דביט: אני רוצה לחזק את מה שקורה גם בעכו ולדבר גם על סיפורים ברמלה היום.

בוסינה דביט: יש עשרות צווי פינוי באותם עניינים.

בוסינה דביט: גם לי יש בית שיש לגביו צו פינוי.

בוסינה דביט: זה מאוד קשור.

גאלב מג'אדלה: אני לא גולש ממשפחת שאהין, את רוצה שאגלוש מעכו לרמלה?

בוסינה דביט: זה אותו נושא.

בוסינה דביט: זה מה שאני רוצה להגיד.

בוסינה דביט: יש בעיה עם חוק הגנת הדייר.

בוסינה דביט: הוא בא להגן על "עמידר", בעצם.

בוסינה דביט: היא מנשלת את התושבים.

גאלב מג'אדלה: אז צריך לשנות את החוק.

בוסינה דביט: אני חושבת שצריך לבדוק ולחקור את "עמידר", כי היא חברה שמנשלת את התושבים וזורקת אותם לרחוב.

יעקב אפרתי: אני חושב שחוק הגנת הדייר, כשמו כן הוא.

יעקב אפרתי: אמרו פה שהאנשים משלמים 24 ש"ח בחודש.

יעקב אפרתי: אתם יכולים לדמיין כמה עולה לגבות 24 ש"ח בחודש.

יעקב אפרתי: תאמינו לי, זה עולה יותר.

יעקב אפרתי: לאנשים יש זכות לקנות את הדירות ולהיות בעלים, והם לא קונים אותן.

יעקב אפרתי: אפשר לקנות בסכומים פעוטים, 15% מערך הדירות, ולא קונים.

יעקב אפרתי: האנשים רוצים להמשיך להיות תלויים בגופים המנהלים.

יעקב אפרתי: אנחנו עושים מבצעים אין-סופיים, הנחות אדירות, כדי שכל מי שדייר מוגן ירכוש, ואני אברך "ברוך שפטרנו מעונשו של זה" וגם הוא, מן הסתם, יברך את אותה ברכה.

עבאס זכור: סלח לי, מאות שילמו 1,500 ש"ח כדי שיגיע שמאי, ועד היום מחכים לתשובה, יותר משנה אחר כך.

יעקב אפרתי: יש תשובות.

דב חנין: אהיה מאוד קצר.

דב חנין: מר אפרתי, אתה אומר שאתם מציעים לדיירים לקנות את הדירות במבצעים.

דב חנין: אנחנו שומעים מהרבה מאוד מקומות – עכשיו אנחנו שומעים את משפחת שאהין, אבל שומעים את זה גם במקומות אחרים – שלדיירים שלכם קשה מאוד אתכם.

דב חנין: אני לא מדבר דווקא על עכו כרגע.

דב חנין: אתם מפנים אותם בעילות מזעריות, לפעמים, ומשתמשים בזה כעילות לפינוי.

דב חנין: למה הדיירים לא קונים את הדירות?

דב חנין: כנראה התשובה היא שהסכומים שאתם דורשים עבור הדירות הם סכומים בלתי אפשריים.

דב חנין: אנחנו מדברים על אנשים שאין להם כסף.

דב חנין: חוק הגנת הדייר נבנה כחוק סוציאלי במקורו.

דב חנין: אם אתם דורשים מהם סכומים מסחריים, או לפי מה שבשוק או לפי סטנדרטים שאתם קובעים, כנראה הם לא יכולים לקנות.

סעיד אגא: 15% על דיור ציבורי, לא על דמי מפתח.

סעיד אגא: זה לא דיור ציבורי.

גאלב מג'אדלה: סליחה.

גאלב מג'אדלה: אתה מדבר על משהו שאנחנו לא מבינים בו.

גאלב מג'אדלה: זה לעורכי הדין, לא לנו.

יעקב אפרתי: דיור ציבורי זה דמי מפתח.

ואסל טאהא: אדבר בקיצור.

ואסל טאהא: טיפלתי בכמה נושאים בעכו, בקשר לבתים שנשרפו לפני שנתיים.

ואסל טאהא: מאוד התקשינו להתקשר ל"עמידר", היה קושי גדול לשלם שכר דירה על מנת שיפנו את הבית לשיפוצים.

ואסל טאהא: היה מאוד קשה להשיג אתכם, היה מאוד קשה לדבר אתכם בנושא הזה.

ואסל טאהא: יש עדים מעכו שטיפלו אתנו.

ואסל טאהא: שנית, למר אפרתי לגבי השומה: יש חוק שב-15% מערך הדירה אפשר להעביר את הבעלות.

ואסל טאהא: אבל שמענו שחבר הכנסת הגיש בקשה לשמאות לפני שנה, ועוד לא קיבל תשובה.

ואסל טאהא: ואילו אנשים פשוטים אחרים, אפילו לא יודעים לדבר ולחפש.

ואסל טאהא: זו צרה צרורה.

ואסל טאהא: יש צורך בשמאות הגיונית שלא תהיה שמאות בשמים, על מנת שאנשים במצב סוציו-אקונומי קשה יוכלו להשיג את הדירה ולפתור את כל הבעיה.

דוד אזולאי: משפט לפני סיכום.

דוד אזולאי: אנחנו מקיימים דיון פרטני מאוד על משפחה מסוימת.

דוד אזולאי: אני לא מזלזל, חלילה, הדבר חשוב, כל אדם הוא עולם ומלואו.

דוד אזולאי: אני לא בא לזלזל.

דוד אזולאי: עם זאת, צריך להיות זהירים מאוד, שלא ניכנס לדברים פרטיים.

דוד אזולאי: אני חושב שהיושב-ראש אמר כבר: ישב כאן נציג "עמידר", מר טולדנו, ואמר דברים כל כך ברורים, שלמשפחה הזאת אין זכויות על הדירה.

דוד אזולאי: ולמרות הכול, לפנים משורת הדין, בניגוד לצו של בית המשפט, לא מפנים את המשפחה.

דוד אזולאי: חבר הכנסת עבאס, אני חושב שבעניין הזה כדאי שתהיה זהיר.

דוד אזולאי: בואו נהיה זהירים כולנו.

דוד אזולאי: אנחנו מביאים הצעה לסדר במליאה, מביאים אותה לוועדה, וכדאי שנהיה זהירים, ונלמד את הנושא.

דוד אזולאי: אם יש בעיית פינויים בכלל בעכו, שאין נציגות לדיירים – ועכשיו אני מפריד את הדיון – אני יודע שכל הזמן בוועדת האכלוס יושב נציג העירייה.

דוד אזולאי: פעם הוא יהודי, פעם הוא ערבי, מהקואליציה או מהאופוזיציה.

דוד אזולאי: הוא מייצג את התושבים.

קריאה: כמה שנים אין.

דוד אזולאי: אם אין נציג לעירייה, אני רואה זאת בחומרה רבה.

דוד אזולאי: נציג העירייה חייב להיות בוועדת האכלוס.

דוד אזולאי: אם אין, צריך לדאוג שיהיה נציג.

אדהם ג'מל: המנכ"ל אמר, אין.

יעקב אפרתי: אין בוועדת חריגים, לא בוועדת אכלוס.

יעקב אפרתי: זה שונה מוועדת אכלוס.

דוד אזולאי: אני מדבר על ועדת אכלוס.

דוד אזולאי: היא הגורם המווסת.

אדהם ג'מל: מיהו הנציג?

אדהם ג'מל: אין נציג.

אדהם ג'מל: תגיד לי שם.

יעקב אפרתי: אין אכלוס, זאת הבעיה.

אדהם ג'מל: יש ועדת פינוי, אין ועדת אכלוס.

אדהם ג'מל: הם רק מפנים.

דוד אזולאי: צריך להיות נציג, בוועדת חריגים ובוועדת אכלוס, נציג של העירייה.

דוד אזולאי: אם אין, צריך לדאוג לכך שיהיה.

גאלב מג'אדלה: תראו, זה מתחיל במשפחת שאהין, עובר למשפחת מיג'ם, ואחר כך למשפחת דרוויש ואחר כך למשפחת זידאן, ואולי יש עוד משפחות שלא מניתי.

גאלב מג'אדלה: אפרתי, "עמידר" רוצה להיות עם העם ועם הציבור.

גאלב מג'אדלה: אם הציבור לא יהיה דייר, מי יהיה דייר שלה?

גאלב מג'אדלה: זה צורך הדדי.

גאלב מג'אדלה: יש לנו שני חברי כנסת מהעיר עכו.

גאלב מג'אדלה: שבו עם ראש המרחב, מנהל המחוז, אני לא יודע מה הייררכייה – האיש שקרוב יותר, שהוא בהישג יד, לא זה שלוקח זמן עד שהוא בא.

גאלב מג'אדלה: שבו על העניין.

גאלב מג'אדלה: בתוך חודש ימים תביאו לנו סיכום.

גאלב מג'אדלה: עכו חשובה לדוד אזולאי, אני יודע עד כמה.

גאלב מג'אדלה: ועבאס זכור הוא תושב עכו, אני יודע כמה העיר חשובה לו, זאת העיר שלו.

גאלב מג'אדלה: במקום שנעשה את זה בוועדה, נעשה את זה על-ידי שני חברי כנסת שהם חברי ועדת הפנים ואיכות הסביבה.

גאלב מג'אדלה: הם ישבו עם הדרגים שלך.

גאלב מג'אדלה: אם צריך לומר לתושב: מצטערים מאוד, כאן אין זכויות על-פי חוק, ואנחנו אנשי חוק וסדר – יגידו את זה, בצורה הכי תרבותית וגם יסייעו לו.

גאלב מג'אדלה: מנהיגי העיר יסייעו לו בדרך ציבורית.

גאלב מג'אדלה: אם היית אומר לי שאתה הולך לתבוע מישהו על 280 ש"ח, תאמין לי, הייתי מבקש ממך שובר ומשלם את הסכום הזה.

גאלב מג'אדלה: היינו גומרים את הסיפור.

גאלב מג'אדלה: גם אנחנו תורמים מדי פעם, זו חובתנו, לא רק זכותנו.

גאלב מג'אדלה: אני מבקש שהסיכום יהיה על דעת שניכם, גם חבר הכנסת עבאס זכור וגם חבר הכנסת דוד אזולאי.

גאלב מג'אדלה: שבו, אם צריך את העירייה נביא את העירייה.

יעקב אפרתי: אין ברירה.

יעקב אפרתי: צריך להתחשב בפסקי דין.

יעקב אפרתי: ביום שיש דיון בבית משפט,

קריאה: שהוועדות ידונו בעניינים לפני הגשת התביעה.

יעקב אפרתי: ברגע שהגענו לבית המשפט ובית המשפט פסק, אני מפסיק לדון.

יעקב אפרתי: אני מודיע לכם, זאת הנחיה לכל המערכת.

יעקב אפרתי: אני מדבר עם כל אחד עד היום שהשופט נתן פסק דין, אפילו כשיש תהליכים.

יעקב אפרתי: יום אחרי שיש פסק דין אני לא מדבר עם אף אחד.

יעקב אפרתי: שידברו עם בית משפט.

יעקב אפרתי: עד ליום שיש פסק דין מדברים.

יעקב אפרתי: אני שוב אומר: המדיניות הברורה הזאת מגובה על-ידי שר.

יעקב אפרתי: אנחנו מדברים עם כל אחד כמה שצריך, עד שהשופט נותן פסק דין.

יעקב אפרתי: ביום שהשופט נותן פסק דין אנחנו לא מדברים עם אף אחד, אנחנו מבצעים.

קריאה: אבל מה אם יש טעות, כמו אצל שאהין?

יעקב אפרתי: שיגיש ערעור לבית המשפט.

עבאס זכור: למה לא בישיבה כאן, עם הוועדה?

יעקב אפרתי: אני לא יכול, אני לא בית משפט.

גאלב מג'אדלה: אני לא מתכוון לקיים את הדיון הזה עכשיו.

גאלב מג'אדלה: למה לדבר בתיאוריה?

גאלב מג'אדלה: נרד לפרטים.

גאלב מג'אדלה: שני חברי הכנסת מקבלים עליהם אחריות.

גאלב מג'אדלה: הם ישבו עם הנציגים הבכירים שלך במחוז, ייכנסו לפרטים, יראו איפה הם יכולים לסייע, מה הם יכולים לעשות.

יעקב אפרתי: אדוני היושב-ראש, אני אומר לך, אין לנו מנדט לדבר אחרי שיש פסק דין.

גאלב מג'אדלה: אף אחד לא מבקש ממך לעבור על החוק.

יעקב אפרתי: ביום שיש פסק דין, מי שרוצה לדבר, שיבוא לבית המשפט ויגיש ערעור, דיון נוסף, עובדות חדשות – מה שהוא רוצה.

אברהים צרצור: מי מגיש התביעה?

אברהים צרצור: אתם.

אברהים צרצור: אתם יכולים למשוך אותה.

יעקב אפרתי: לא אחרי שיש פסק דין.

יעקב אפרתי: לפני פסק דין אני מסכים כמה שאתה רוצה.

גאלב מג'אדלה: למה לדבר עכשיו על אחרי ולפני.

אדהם ג'מל: אפשר גם אחרי פסק דין.

אדהם ג'מל: אני זוכה, אבל אני לא מבקש הוצאה לפועל.

יעקב אפרתי: אני לא פועל כך, זה מדיניות שלי.

אדהם ג'מל: בטח.

אדהם ג'מל: אתם רוצים לפנות אנשים.

גאלב מג'אדלה: סליחה.

גאלב מג'אדלה: תודה לכולם.